
Korunk turizmusának új irányzata: a Couchsurfing

A Couchsurfing (CS) a legismertebb vendéglátói hálozat, mely alternatív szálláslehetőséget biztosít a globális utazóközösség számára. Ez a vendéglátást forradalmasító fogalom korunk meghatározó jelenségeire épül: a közösségi oldalak elterjedése, a kollaboratív fogyasztás térhódítása és a turizmusban megfigyelhető hitelesség iránti érdeklődés növekedése. A CS viszont számos biztonsághoz, kulturális mássághoz, bizalomhoz kapcsolodó kérdést vet fel, melyek idegeneket összekapcsoló jellegéből erednek.
Dolgozatom a kolozsvári Couchsurferek körében végzett kérdőíves kutatásra épül, mely kiegészül egy kívülállókkal végzett kérdőíves kutatással. A kutatás részét képezi két, Couchsurfing tagokkal folytatott interjú is. A kutatás célja megismerni a tagok motivációit, illetve a hitelességgel, biztonsággal, működési alapelvekkel kapcsolatos nézeteit. Továbbá a dolgozat vizsgálja, hogy a kivülállóknak milyen benyomásai vannak a hálózat biztonságosságát illetően, valamint hogy csatlakoznának-e ehhez, és hogy ez a döntés visszavezethető-e személyiségvonásokra vagy a szakirodalom által azonosított korlátozó tényezőkre.



